ธปท.สั่งธนาคารรับมือลงทะเบียนพร้อมเพย์นิติบุคคล
ธปท.ออกประกาศแจ้งธนาคารพาณิชย์และแบงก์รัฐทุกแห่งให้เตรียมความพร้อมรับลงทะเบียนพร้อมเพย์ สำหรับนิติบุคคลที่จะเริ่มลงทะเบียนได้ในสัปดาห์หน้านี้ และเริ่มโอนได้จริง 1 มี.ค. ปีนี้
27 ม.ค. 2560

ธปท.ออกประกาศแจ้งธนาคารพาณิชย์และแบงก์รัฐทุกแห่งให้เตรียมความพร้อมรับลงทะเบียนพร้อมเพย์ สำหรับนิติบุคคลที่จะเริ่มลงทะเบียนได้ในสัปดาห์หน้านี้ และเริ่มโอนได้จริง 1 มี.ค. ปีนี้
น.ส.สิริธิดา พนมวัน ณ อยุธยา ผู้ช่วยผู้ว่าการ สายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) ได้ออกประกาศถึงธนาคารพาณิชย์ และสถาบันการเงินเฉพาะกิจของรัฐ(ธนาคารรัฐ) ทุกแห่งเรื่องแนวปฏิบัติในการรับลงทะเบียนพร้อมเพย์ สำหรับนิติบุคคลที่จะเริ่มลงทะเบียนได้ในสัปดาห์หน้าเป็นต้นไป และเริ่มโอนเงินนิติบุคคลกับนิติบุคคล (B to B) ได้ 1 มี.ค. 60 นี้ ส่วนพร้อมเพย์บุคคลกับบุคคล (P to P) เริ่มได้วันนี้ (27 ม.ค.)
ทั้งนี้ ธปทกำหนดให้สถาบันการเงินดำเนินการพิสูจน์ตัวตนอย่างรัดกุม เพื่อให้การรับลงทะเบียนมีความรัดกุม ปลอดภัย และถูกต้องน่าเชื่อถือ ช่วยลดความเสี่ยงในการให้บริการของสถาบันการเงิน และสร้างความน่าเชื่อมั่นให้แก่ผู้ใช้บริการในการทำธุรกรรม ดังนี้
1.ในการพิสูจน์ตัวตนของผู้ลงทะเบียน ให้สถาบันการเงินใช้หลักฐาน โดยให้มีใบคำร้อง ข้อตกลงและเงื่อนไขการให้บริการ ซึ่งต้องลงนามโดยผู้มีอำนาจลงนามผูกพันนิติบุคคล หลักฐานบัญชีเงินฝากออมทรัพย์หรือกระแสรายวันที่จะลงทะเบียนผูกบัญชี บัตรประชาชนหรือหนังสือลงนามของผู้อำนาจลงนาม หนังสือรับรองการจดทะเบียนที่ออกไม่เกิน 3 เดือน หรือเอกสารการจัดตั้งนิติบุคคล บัตรประจำตัวผู้เสียภาษี หรือหนังสือมอบอำนาจกรณีไม่สามารถมาดำเนินการได้เอง รวมถึงเอกสารเพิ่มเติมที่สถาบันการเงินขอเมเติมตามความจำเป็น
2.การตรวจสอบความถูกต้องเชื่อถือได้ของหมายเลขอ้างอิง(ID) ที่ใช้ลงทะเบียน ตามเกณฑ์การบริหารความเสี่ยงของสถาบันการเงิน
3. การควบคุมความเสี่ยงของกระบวนการปฏิบัติงาน โดยก่อนรับลงทะเบียนทุกครั้ง สถาบันการเงินต้องแสดงเงื่อนไขการใช้บริการ และขอคำยินยอมจากผู้ลงทะเบียนในการเปิดเผยข้อมูลที่เกี่ยวข้อง เพื่อให้ผู้ลงทะเบียนทราบข้อมูลอย่างครบถ้วน ถูกต้อง และชัดเจน ตลอดจนมีหลักฐานในการให้ความยินยอมให้เปิดเผยข้อมูล รวมถึงให้สถาบันการเงินให้คำแนะนำในการควบคุมกระบวนการภายในให้เป็นไปตามมาตรฐานของธปท. รวมถึงเตรียมความพร้อมเจ้าหน้าที่สาขาและคอลเซ็นเตอร์ ไว้สื่อสารและตอบข้อซักถามของลูกค้า